Acțiune introdusă la 23 iulie 2012 - Al-Tabbaa/Consiliul
(Cauza T-329/12)
Limba de procedură: engleza
Părțile
Reclamant: Mazen Al-Tabbaa (Beirut, Liban) (reprezentanți: M. Lester, Barrister și G. Martin, Solicitor)
Pârât: Consiliul Uniunii Europene
Concluziile
Reclamantul solicită Tribunalului:
anularea Deciziei de punere în aplicare 2012/256/PESC a Consiliului din 14 mai 2012 privind punerea în aplicare a Deciziei 2011/782/PESC a Consiliului privind măsuri restrictive împotriva Siriei (JO L 126, p. 9), în măsura în care este vizat reclamantul;
anularea Regulamentului de punere în aplicare (UE) nr. 410/2012 al Consiliului din 14 mai 2012 privind punerea în aplicare a articolului 32 alineatul (1) din Regulamentul (UE) nr. 36/2012 privind măsuri restrictive având în vedere situația din Siria (JO L 126, p. 3), în măsura în care este vizat reclamantul și
obligarea pârâtului la plata cheltuielilor de judecată.
Motivele și principalele argumente
În susținerea acțiunii, reclamantul invocă patru motive, susținând că, prin includerea numelui reclamantului pe listele anexate la actele atacate, Consiliul
a săvârșit o eroare vădită de fapt și de apreciere întrucât a decis să aplice măsurile restrictive în discuție în privința reclamantului și a considerat că erau îndeplinite criteriile pentru includerea pe listă;
nu a motivat includerea reclamantului pe liste;
a încălcat drepturile fundamentale ale reclamantului la apărare și la o protecție jurisdicțională efectivă și
a încălcat în mod nejustificat și disproporționat drepturile fundamentale ale reclamantului, în special dreptul său de proprietate, dreptul de a desfășura o activitate economică, dreptul la reputație și dreptul la viață privată și de familie.
____________